I 1881 ble det anlagt en ny parallell trasé til Rådhusgata for å forbinde Kvadraturen med bebyggelsen i Pipervika og videre vestover. Den nye skrånende trafikkåren ble sprengt ned i det flate terrenget på Kontraskjæret og munnet ut som en dyp kløft i fjellskrenten mot Tordenskjolds plass. Dette inngrepet gjorde de naturgitte forutsetningene for byplanen mindre tydelige. Men Skansen restaurant ble en «hjørnestein» som klart definerte festningens forterreng og formidlet overgangen fra den historiske til den moderne situasjonen.